b"\n_START_ARTICLE_\nTempereret regnskov\n_START_PARAGRAPH_\nEn tempereret regnskov er enten en n\xc3\xa5leskov eller en l\xc3\xb8vskov, der vokser i en tempereret klimazone p\xc3\xa5 steder med meget nedb\xc3\xb8r. Tempererede skove d\xc3\xa6kker store dele af verden, men de tempererede regnskove findes prim\xc3\xa6rt i syv forskellige regioner rundt om i verden. Hovedparten af dem forekommer i kystegne med maritimt klima, fx i den fugtige nordvestlige kystregion i Nordamerika (USA og Canada), Vesteuropa (Irland, Bretagne, Norge og Spanien), sydvestlige og \xc3\xb8stlige Asien (Tyrkiet, Georgien, Aserbajdsjan, Iran, Japan, Korea og Kina), sydvestlige Sydamerika, syd\xc3\xb8stlige Australien og New Zealands syd\xc3\xb8. Visse steder f\xc3\xa5r s\xc3\xa5 meget nedb\xc3\xb8r at der forekommer regnskove, selvom de har kontinentalt klima; det drejer sig fx om lommer i det \xc3\xb8stlige Sibirien, Manchuriet, sydlige Kina, Columbia Mountains i det indre af British Columbia og Appalacherne i det \xc3\xb8stlige USA.\n_START_SECTION_\nVesteuropa\n_START_PARAGRAPH_\nVestvendte kystegne, alle n\xc3\xa6r Atlanterhavet i Irland, Bretagne, det sydlige Norge og nordlige Spanien. Skovene i disse egne best\xc3\xa5r hovedsageligt af forskellige sorter af eg, typisk vintereg (Quercus petraea) og er blevet udnyttet og p\xc3\xa5virket af mennesker i \xc3\xa5rhundreder. Visse skovomr\xc3\xa5der i England betegnes indimellem ogs\xc3\xa5 som tempererede regnskove.\n_START_SECTION_\nSortehavet\n_START_PARAGRAPH_\nVed Sortehavets syd\xc3\xb8stlige kant ligger Kolchisskoven, de str\xc3\xa6kker sig ind i b\xc3\xa5de Tyrkiet og Georgien og er en del af den st\xc3\xb8rre \xc3\xb8koregion, Euxinus-Kolchis skoven, sammen med de mere t\xc3\xb8rre skove l\xc3\xa6ngere mod vest. Kolchis-regnskoven best\xc3\xa5r af en blandning af l\xc3\xb8vf\xc3\xa6ldende og stedsegr\xc3\xb8nne; bl.a. vokser Europas h\xc3\xb8jeste tr\xc3\xa6 (op til 78 m), Nordmannsgran (Abies nordmanniana, her.\n_START_SECTION_\nNordamerika\n_START_PARAGRAPH_\nDe st\xc3\xb8rste tempererede regnskove i verden findes i regionen Pacific Northwest i Nordamerika, langs Stillehavskysten fra Kodiak Island i Alaska til det nordlige Californien, og er en del af den nearktiske \xc3\xb8kozone. Denne regnskov str\xc3\xa6kker sig over flere \xc3\xb8koregioner, som betyder at sammens\xc3\xa6tningen af arter varierer. N\xc3\xa5letr\xc3\xa6er dominerer i hovedparten af regionen, men mange steder, is\xc3\xa6r i kystbjergene, er der en t\xc3\xa6t underskov af l\xc3\xb8vtr\xc3\xa6er og mindre v\xc3\xa6kster. De skovomr\xc3\xa5der, der str\xc3\xa6kker sig fra det sydvestlige British Columbia til dele af Idaho og Montana, er i h\xc3\xb8jere grad pr\xc3\xa6get af kontinental klima og derved tykkere snefald om vinteren end ved kysten. Disse regnskove st\xc3\xb8der op til Rocky Mountains og pattedyrs-faunaen er derfor mere varieret; flere dyrearter forekommer dog b\xc3\xa5de i kystegnene og i indlandet._NEWLINE_Regnskoven i det nordlige Californien er bl.a. hjemsted for nogle af de st\xc3\xb8rste tr\xc3\xa6er i verden, nemlig r\xc3\xb8dtr\xc3\xa6et (Sequoia sempervirens). Nogle af de uber\xc3\xb8rte regnskovsomr\xc3\xa5de findes i Olympic National Park, Mount Rainier National Park, Tongass National Forest, Mount St. Helens National Monument, Redwood National Park og flere steder i British Columbia, fx Great Bear Rainforest, der er den st\xc3\xb8rste sammenh\xc3\xa6ngende tempererede regnskov i verden._NEWLINE_I det \xc3\xb8stlige USA findes der ogs\xc3\xa5 mindre lommer, hvor orografiske h\xc3\xa6vninger skaber vejrsystemer med s\xc3\xa5 megen nedb\xc3\xb8r, at der opst\xc3\xa5r regnskove. Den sydlige del af Appalacherne tilf\xc3\xb8res fugtig luft fra Atlanterhavet og den Mexicanske Golf, og der falder derfor mere regn her end i de omgivende omr\xc3\xa5der. De st\xc3\xb8rste regnskove findes i den vestlige del af North Carolina, northern Georgia, and far eastern Tennessee_NEWLINE_Derudover findes der ogs\xc3\xa5 sm\xc3\xa5 omr\xc3\xa5der regnskov i det \xc3\xb8vrige \xc3\xb8stlige USA, mest i bjergegne.\n_START_SECTION_\nSydamerika\n_START_PARAGRAPH_\nDe st\xc3\xb8rste tempererede regnskove i Sydamerika findes i kystegnene i det sydlige Chile og Argentina, p\xc3\xa5 de vestvendte skr\xc3\xa5ninger i Andesbjergene helt ned til sydspidsen af kontinentet. Disse skove tilh\xc3\xb8rer den neotropiske \xc3\xb8kozone. Det st\xc3\xb8rste skovomr\xc3\xa5de kaldes den Valdivianske regnskov og str\xc3\xa6kker sig over tempererede og subpolare \xc3\xb8koregioner. Denne regnskov er domineret af l\xc3\xb8vtr\xc3\xa6er, s\xc3\xa6rligt sydb\xc3\xb8g (Nothofagus), men er ogs\xc3\xa5 hjemsted for flere typer n\xc3\xa5letr\xc3\xa6.\n_START_SECTION_\nSydafrika\n_START_PARAGRAPH_\nOmr\xc3\xa5der af skovene i de sydafrikanske Drakensberg-bjerge modtager nok regn til, at der kan dannes regnskove. Klimaet i denne del af landet er tempereret, og der vokser flere typer af sydtaks (Podocarpaceae), en gruppe af n\xc3\xa5letr\xc3\xa6er, den modtager sin nedb\xc3\xb8r fra det Indiske Ocean. Skovene har tr\xc3\xa6k, der minder om mange af de \xc3\xb8vrige tempererede regnskove andre steder i verden, men ogs\xc3\xa5 fra de stedsegr\xc3\xb8nne afromontane skove, som forekommer i h\xc3\xb8jderne i det sydlige og \xc3\xb8stlige Afrika. Et velbevaret eksempel p\xc3\xa5 den sydafrikanske regnskov findes i Tsitsikamma National Park.\n_START_SECTION_\nNew Zealand og Australien\n_START_PARAGRAPH_\nDe tempererede regnskove i New Zealand findes p\xc3\xa5 den vestlige kyst af b\xc3\xa5de nord\xc3\xb8en og syd\xc3\xb8en. Den best\xc3\xa5r af b\xc3\xa5de sydtaks og stedsegr\xc3\xb8nne l\xc3\xb8vtr\xc3\xa6er; sydtaks dominerer p\xc3\xa5 de nederste skr\xc3\xa5ninger, mens sydb\xc3\xb8g er mere almindelige h\xc3\xb8jere oppe og i de k\xc3\xb8ligere egne l\xc3\xa6ngere mod syd._NEWLINE_Tasmaniens vestkyst er hjemsted for flere regnskove. Det samme er delstaten Victoria, is\xc3\xa6r i Otway Ranges, Strzelecki Ranges, Dandenong Ranges og East Gippsland, samt det syd\xc3\xb8stlige af New South Wales, hvor regnskoven p\xc3\xa5 gr\xc3\xa6nsen til Queensland, Border Ranges National Park, er optaget som del af UNESCO's verdensarvsliste, ligesom de tasmanske skove.\n_START_SECTION_\n\xc3\x98stasien\n_START_PARAGRAPH_\nTempererede regnskove findes i det sydvestlige Japan i Taiheyoskovene, p\xc3\xa5 \xc3\xb8erne Shikoku og Kyushu og p\xc3\xa5 den side af Honshu, der vender ud mod Stillehavet. Kun dele af disse skove kan betegnes som regnskove; det drejer sig fx om skovene p\xc3\xa5 Kirishimabjerget n\xc3\xa6r Kagoshima og ved de smukke Nachivandfald i Yoshino-Kumano Nationalpark. Dette omr\xc3\xa5de betegnes som det mest regnfulde i Japan._NEWLINE_P\xc3\xa5 Taiwans \xc3\xb8stkyst og i de centrale bjergomr\xc3\xa5der modtager dele af \xc3\xb8ens subtropiske skove s\xc3\xa5 megen nedb\xc3\xb8r, at der dannes regnskove, s\xc3\xa6rligt p\xc3\xa5 de h\xc3\xb8jereliggende skr\xc3\xa5ninger. I bjergene er klimaet s\xc3\xa5 k\xc3\xb8ligt at de subtropiske l\xc3\xb8vskove afl\xc3\xb8ses af tempererede skovtyper. Eksempler p\xc3\xa5 disse skovtype findes bl.a. i Yushan (Jadebjergene) og Alishan.\n_START_SECTION_\nSydhavet\n_START_PARAGRAPH_\nP\xc3\xa5 \xc3\xb8erne Tristan da Cunha og New Zealands sydlige \xc3\xb8er, Antipode-\xc3\xb8erne, Auckland-\xc3\xb8erne og Campbell-\xc3\xb8erne forekommer der tempererede regnskove. Den totale \xc3\xa5rlige regnm\xc3\xa6ngde er her meget h\xc3\xb8j, da \xc3\xb8erne ligger meget isoleret fra andre landmasser og derfor modtager meget store m\xc3\xa6ngder fugtig luft fra oceanet. P\xc3\xa5 andre \xc3\xb8er er vindp\xc3\xa5virkningen s\xc3\xa5 kraftig, at der ikke kan vokse tr\xc3\xa6er, mens den h\xc3\xb8je Andes-bjergk\xc3\xa6de medf\xc3\xb8rer, at Falklands\xc3\xb8erne ikke modtager regn nok til at huse regnskove."